The Lost World (film, 1925)

***Izgubljeni svijet*** (engl. *The Lost World*) američki je pustolovno fantastični crno-bijeli nijemi film iz 1925. kojeg je režirao Harry Hoyt. Snimljen po istoimenoj knjizi koju je napisao Arthur Conan Doyle a glavne uloge tumače Bessie Love, Lewis Stone i Wallace Beery. To je jedan od prvih filmova kinemtaografije u kojem su upotrijebljeni specijalni efekti kako bi se dočarali živi dinosauri, što je imalo veliki utjecaj na kasniji razvoj stop-motion animacije. Zbog "kulturnog, povijesnog ili estetskog značaja", film je 1990. uključen u američki Državni filmski registar.

## Radnja

London. **Profesor Challenger** je šokirao novinare bizarnim tvrdnjama da Južnoj Americi, u Amazoni, postoje živi dinosauri. Novinar **Edward Malone** otkrije da te tvrdnje zasniva na dnevniku istraživača **Maplea Whitea** kojeg je dobio od njegove kćeri Paule.

Mala britanska ekipa predvođena profesorom Challengerom se uputi u Amazonu te stignu do uzvisine na koju se popnu. Tamo uistinu otkriju žive dinosaure na visoravni. No tamo ostanu zarobljeni i opkoljeni od zlih prethistorijskih životinja nakon što jedan Brontosaur baci drvo koje je služilo kao most za izlaz sa uzvisine. Ekipa naiđe na razne dinosaure te mora bježati kako bi spasila život. Ipak, uspiju pronaći izlaz te uloviti jednog Brontosaura i dovesti ga u London. Ipak, dinosaur tamo poludi, izmakne kontroli te napadne prolaznike. Na kraju pobjegne u rijeku Temzu.
 
## Filmska ekipa
* **[[Harry O. Hoyt]]**, redatelj
* **[[Bessie Love]]** kao Paula White
* **[[Lewis Stone]]** kao John Roxton
* **[[Wallace Beery]]** kao Profesor Challenger
* **[[Lloyd Hughes]]** kao Edward Malone

## Zanimljivosti
 
* Pri premijeri je film trajao preko 100 minuta ali je velik dio bio izgubljen pa je ostala samo verzija u trajanju od 60-ak minuta. Naime, film je snimljen tijekom nijemog razdoblja, a kada je 1927. prvi put predstavljen zvučni film, donijeta je nevjerojatna odluka o uništenju svih primjeraka "Izgubljenog svijeta" pošto su producenti planirali snimiti zvučnu verziju, koja pak nikada nije snimljena. Ipak, 1992. se slučajno otkrio negativ u Češkoj pa se restaurirala stara verzija.
* *Izgubljeni svijet* je revolucionirao specijalne efekte upotrebom stop motion animacije, te je tako omogučio nastanak filma *[[King Kong (film, 1933)|King Kong (1933)]]*, a taj je pak inspirirao buduči rad Raya Harryhausena.
### Popis dinosaura na filmu

* *[[Agathaumas]]* ( u sceni bitke sa *Tyrannosaurom*)
* *[[Alosaurus|Allosaurus]]* (glavni mesožder, napada *Trachodona*, *Triceratopsa* i *Brontosaura*)
* *[[Brahiosaur|Brachiosaurus]]* (u sceni vulkanske erupcije, kojeg napada *Allosaurus*)
* *"[[Apatosaur|Brontosaurus]]"* (nakon borbe sa *Allosaurom*, zarobljen je i odveden u London)
* *[[Pteranodon]]* (prva prethistorijska životinja koju vide istraživači kada leti)
* *[[Stegosaurus]]* (bježi od erupcije vulkana, kao i druge životinje)
* *[[Trachodon]]* (plijen *Allosaura*)
* *[[Triceratops]]* (u sceni krda, te sposoban boriti se sa *Allosaurom*)
* *[[Tiranosaur|Tyrannosaurus]]* 
* * [[Toxodon]]* (mladog pojede Pteranodon)
## Kritike

*Almar Haflidason* je u svojoj recenziji napisao: 
:"Scenarij je napisan zamorno kako ne bi bilo potrebno upotrijebiti specijalne efekte, no genij Willis O'Brien je stvorio takve uvjerljive filmske dinosaure da su dijelovi scenarija izbačeni kako bi film imao više mjesta za njegov rad. Iako film nije toliko uzbudljiv kao "King Kong", ipak je daleko ispred svojeg vremena".

*Ken Hake* je također hvalio film: 
:"Iznimno zabavan, makar nespretan nijemi film sa specijalnim efektima".

Dennis Schwartz je zaključio: 
:"Veličanstveni specijalni efekti Willisa O'Briena, koji je kasnije učinio isto za "King Konga", čine ovaj film obaveznim gledanjem za filmske povijesničare".

*Mark Bourne* je napisao: 
:"Kako se film danas drži? Uglavnom poprilično dobro, pogotovo ako se gleda iz perspektive povijesti kinematografije. Rečenica iz originalne recenzije Life magazina još uvijek vrijedi i danas - Tehnološki gledano, Izgubljeni svijet je veličanstven. Dramaturški, nije ništa osobit".

## Izvori

## Vanjske veze

* 
* Rottentomatoes.com (na engleskom jeziku)
* Film na YouTubeu (verzija od 93 min.)